section_heading: Povijest
paragraph_text: Krajem 1991. godine skupina entuzijasta osniva Hrvatski čitateljski klub. Sljedeće godine osnivaju se podružnice i pokreće glasilo Hrčak. Osnivačka skupština Hrvatskoga čitateljskog društva održana je 1995. godine. Sjedište Društva nalazilo se u Nacionalnoj i sveučilišnoj knjižnici u Zagrebu, a tijekom godina se mijenjalo (Koprivnica, Osijek, Karlovac, Bjelovar). Početkom 1997. godine društvo se učlanjuje u Međunarodnu čitateljsku udrugu (International Reading Association (IRA)) i postaje nacionalna podružnica ove udruge koja djeluje u 99 zemalja svijeta. Godine 2001. Hrvatsko čitateljsko društvo dobilo je Nagradu Međunarodne čitateljske udruge za inovativnu promociju čitanja u Europi, a u kolovozu 2005. godine u Zagrebu je organiziralo "14. europsku konferenciju o čitanju". Od 2011. godine društvo izdaje i e-Bilten.